Document ID: /roh_data/filtered/fineweb-2-filterrobots_roh.jsonl.gz/46628

L'istorgia cumenza suandantamain: Baldur il bun ha nauschs siemis ch'el stoppia murir. El palaisa quai als dieus e quels decidan da proteger Baldur da tut ils privels pussaivels. Frigg, sia mamma, consultescha ina divinadra e quella la di che ses figl saja smaladì e ch'ils dieus n'al possian betg proteger. Frigg fa ina lunga glista da tut ils privels pussaivels e fa engirar il fieu, l'aua, la crappa, ils metals, las plantas, ils utschels, ils verms, ils animals da quatter chommas, las malsognas ed ils tissis da mai na blessar Baldur.
Per verifitgar l'invulnerabilitad da Baldur inventan ils dieus in nov gieu. Els sajettan da tuttas sorts chaussas sin el, plantas u armas. Ma tut fa in artg enturn el senza al blessar.
Loki, il figl da Laufey, vegn però schiglius. El sa travestgescha sco dunna e va tar Frigg a Fensal. El la tschenta dumondas raffinadas e vegn a savair ch'in dals elements n'haja betg engirà, cunquai ch'el era memia giuven: ina pitschna planta che sa numna vistga e che crescha datiers da Walhalla.
Plain odi tschertga Loki la vistga, la stgarpa or e va tar ils dieus. Quels dattan lur nov gieu preferì. El s'avischina a Hödur ch'è tschorv e che stat in pau a l'ur. Loki al dumonda, pertge ch'el na sajettia betg sin Baldur. El al respunda ch'el na vesia betg e ch'el n'haja betg in'arma. Loki al fa amogna da gidar, per ch'el possia era participar al gieu. Quai fa plaschair a Hödur. Loki al metta en maun il rom da vistga ed al inditgescha la direcziun da Baldur. Hödur tira il rom che tutga Baldur. Quel croda immediat mort per terra. Questa mort è stada la pli gronda disgrazia che ha tutgà ils umans ed ils dieus.
Funtauna: Die Edda III – Die Jüngere Edda des Snorri Sturluson. Tenor la translaziun tudestga ed ina schelta da Karl Simrock. Chasa editura Reclam, Leipzig 1944; p. 55–59.